**Notă informativă**

la proiectul hotărîrii Guvernului privind modificarea și completarea Hotărîrii Guvernului nr.101 din 05.02.2013 cu privire la aprobarea formelor tipizate ce atestă

rezidenţa şi impozitul pe venit achitat de către nerezidenţi în Republica Moldova

În conformitate cu prevederile articolului 793 alineatul (9) din Codul fiscal, modul de atestare a rezidenţei Republicii Moldova în scopul beneficierii de prevederile convenţiilor (acordurilor) pentru evitarea dublei impuneri încheiate între Republica Moldova şi alte state, forma certificatelor şi lista documentelor în baza cărora se eliberează acestea se stabilesc de Guvern.

Proiectul hotărîrii Guvernului a fost elaborat în scopul executării prevederilor Codului fiscal, ţinînd cont de modificările şi completările aprobate prin Legea nr.71 din 12 aprilie 2015 pentru modificarea şi completarea unor acte legislative (Monitorul Oficial nr.102-104/170 din 28.04.2015), precum şi în scopul optimizării proceselor de administrare fiscală a veniturilor persoanelor nerezidente şi crearea unor condiții favorabile de oferire a serviciilor de nivel înalt atît contribuabililor–persoane rezidente, cît şi celor nerezidente.

Astfel, atestarea rezidenței și a impozitului pe venit achitat în Republica Moldova se efectuează în temeiul prevederilor Codului fiscal nr.1163-XIII din 24 aprilie 1997, cu modificările şi completările ulterioare, a Hotărîrii Guvernului nr.101 din 05.02.2013 cu privire la aprobarea formelor tipizate ce atestă rezidenţa şi impozitul pe venit achitat de către nerezidenţi în Republica Moldova și a Ordinului IFPS nr.1170 din 01.08.2014 cu privire la atestarea rezidenţei şi a impozitului pe venit achitat de către nerezidenţi în Republica Moldova (cu modificările ulterioare) și a Convențiilor (Acordurilor) pentru evitarea dublei impuneri la care Republica Moldova este parte.

Asigurarea unui proces eficient de atestare a rezidenței și a impozitului pe venit achitat în Republica Moldova de către persoanele fizice și juridice nerezidente pe teritoriul Republicii Moldova este un beneficiu al acestora pentru a utiliza facilitățile prevăzute de prevederile convențiilor (acordurilor) pentru evitarea dublei impuneri.

În acest sens, se propune modificarea hotărîrii Guvernului nominalizate pentru delegarea Inspectoratelor Fiscale de Stat teritoriale și Direcției generale administrarea marilor contribuabili (numite – organ fiscal) a funcției de eliberare a formelor tipizate ce atestă rezidența pe teritoriul Republicii Moldova şi a impozitului pe venit achitat de către nerezidenți în Republica Moldova la locul de deservire a persoanelor rezidente și nerezidente.

Concomitent cu simplificările formularelor–tip (Forma 2-DTA-13 și Forma 3-DTA-13) și a modului de atestare a veniturilor obținute de companiile străine care activează prin intermediul reprezentanței permanente, se propune și un model de Cerere pentru solicitarea certificatului de rezidență (Forma CCR-15) de către persoanele fizice și juridice care realizează venituri de peste hotarele Republicii Moldova.

De asemenea, s-a revizuit Instrucțiunea cu privire la aprobarea formelor tipizate ce atestă rezidența şi impozitul pe venit achitat de către nerezidenți în Republica Moldova (Anexa nr.6), în partea ce ține de atestarea rezidenței și a impozitului pe venit achitat de către nerezidenți în Republica Moldova pe formularele-tip, emise de statele străine, în baza convențiilor (acordurilor) pentru evitarea dublei impuneri, precum și unele concretizări tehnice.

Aprobarea proiectului hotărîrii promovate va permite simplificarea procesului de completare şi eliberare a certificatelor specificate în termeni mai restrânşi.

**Ministru Anatol ARAPU**